CELEX: 
Language: lv
Date: 2017-12-18 00:00:00
Title: KOMISIJAS DELEĢĒTĀ REGULA (ES) …/.. ar ko precizē, kā pildāms izkraušanas pienākums attiecībā uz mencu un jūras zeltpleksti, kas nozvejotas Baltijas jūras zvejniecībās

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Viens no kopējās zivsaimniecības politikas (KZP) galvenajiem mērķiem ir pakāpeniski izskaust izmetumus visās Eiropas Savienības (ES) zvejniecībās, ieviešot izkraušanas pienākumu, kas paredzēts Regulā (ES) Nr. 1380/2013 par KZP
                  1
               . Labākai pieejamo resursu izmantošanai iecerētais mērķis sasaucas ar sabiedrības prasību izbeigt praksi, kad tirdzniecībai derīgas zivis tiek izmestas atpakaļ jūrā. Ietekmes novērtējumā
                  2
               , kas veikts par jaunāko KZP reformu, atzīts, ka liels izmetumu apjoms ir viens no būtiskajiem faktoriem, kuru ietekmē KZP nenodrošina pietiekamu vidisko ilgtspēju.
            
            
               Izkraušanas pienākumu Baltijas jūrā saskaņā ar KZP regulas 15. panta 1. punkta a) apakšpunktu no 2015. gada 1. janvāra piemēro tādu mazo pelaģisko sugu nozvejai, uz kurām attiecas nozvejas limiti, respektīvi, reņģes un brētliņas zvejniecībās, un rūpnieciskajās zvejniecībās Baltijas jūrā. Saskaņā ar jaunās KZP regulas 15. panta 1. punkta b) apakšpunktu šis pienākums no tās pašas dienas attiecas arī uz laša zvejniecībās gūtajām nozvejām. Turklāt saskaņā ar to pašu noteikumu — zvejniecībās, kas darbojas Savienības ūdeņos Baltijas jūrā, — no 2015. gada 1. janvāra šo pienākumu piemēro zvejniecības galvenajām sugām un no 2017. gada 1. janvāra — visām pārējām sugām, uz kurām attiecas nozvejas limiti. Dažās Baltijas jūras zvejniecībās par galveno sugu tiek uzskatīta menca. Jūras zeltplekste ir suga, uz kuru attiecas nozvejas limiti, un to gūst galvenokārt kā piezveju dažās mencas zvejniecībās. Tāpēc izkraušanas pienākumu mencai piemēro no 2015. gada 1. janvāra, bet jūras zeltplekstei — no 2017. gada 1. janvāra. 
            
            
               KZP paredz arī vairākus noteikumus, kuru mērķis ir atvieglot izkraušanas pienākuma izpildi. KZP regulā ir paredzēti īpaši elastības mehānismi, kas jāaktivizē, izmantojot daudzgadu plānus vai — ja daudzgadu plānu nav — tā sauktos izmetumu plānus. Šie izmetumu plāni ir iecerēti kā pagaidu pasākums, kura ilgums ir trīs gadi. Minētos izmetumu plānus izstrādā, pamatojoties uz kopīgiem ieteikumiem, par kuriem vienojas viena reģiona vai jūras baseina dalībvalstu grupas. 
            
            
               Ar Regulu (ES) Nr. 1396/2014 tika izveidots pirmais izmetumu plāns, kurš aptver izkraušanas pienākumu attiecībā uz mencas, reņģes, brētliņas, laša un jūras zeltplekstes krājumiem Baltijas jūrā. Minētā regula tika pieņemta 2014. gadā, un to piemēro līdz 2017. gada beigām.
            
            
               Regula (ES) 2016/1139, ar kuru izveido pirmo daudzgadu pārvaldības plānu pēc KZP reformas, tika pieņemta 2016. gadā, un tā aptver mencas, reņģes un brētliņas krājumus. Šī regula ietver noteikumus, kas ir piemērojami arī jūras zeltplekstes krājumiem. 
            
            
               Regula (ES) 2016/1139 paredz Komisijai pilnvaras saskaņā ar Regulas (ES) Nr. 1380/2013 18. pantu pieņemt deleģētos aktus, kuri nosaka īpašus noteikumus, kas saistīti ar izkraušanas pienākumu, proti:
            
            
               (1)atbrīvojumus no izkraušanas pienākuma attiecībā uz sugām, kuru izdzīvotība pēc atlaišanas jūrā ir augsta;
            
            
               (2)de minimis atbrīvojumus no izkraušanas pienākuma, a) ja zinātniskajā ieteikumā norādīts, ka palielināt zvejas rīku selektivitāti būtu ļoti grūti, vai b) lai novērstu nevēlamu nozveju manipulēšanas izmaksu nesamērīgumu;  
            
            
               (3)noteikumus par nozveju dokumentēšanu; 
            
            
               (4)minimālā saglabāšanas references izmēra (MSRI) noteikšanu, lai nodrošinātu jūras organismu mazuļu aizsardzību.
            
            
               Daudzgadu pārvaldības plāns (Regula (ES) 2016/1139) neaptver laša krājumus, tāpēc izkraušanas pienākumu attiecībā uz minētajiem krājumiem būtu jāturpina pildīt, pieņemot atsevišķu deleģēto aktu saskaņā ar Regulas (ES) Nr. 1380/2013 15. panta 6. punktu.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Lai īstenotu reģionalizētu pieeju, Baltijas jūras piekrastes dalībvalstis ir izveidojušas reģionālu Baltijas jūras zvejniecības forumu (BALTFISH). BALTFISH principi un darba metodes tika noteiktas Saprašanās memorandā, kuru 2013. gada 13. decembrī parakstīja par zivsaimniecību atbildīgie ministri no visām tām ES dalībvalstīm, kas atrodas Baltijas jūras piekrastē. 
            
            
               Strādājot pie diviem kopīgajiem ieteikumiem, BALTFISH apspriedās ar Baltijas jūras konsultatīvo padomi (BJKP) un citām ieinteresētajām personām. Baltijas jūras izmetumu plāna elementus apsprieda ar BJKP tehniskajā sanāksmē Kopenhāgenā 2013. gada 13. jūnijā, kā arī BALTFISH foruma semināros, kuri notika 2014. gada 29. aprīlī Rīgā un 2017. gada 26. aprīlī Berlīnē. 
            
            
               BALTFISH ņēma vērā arī ieteikumus no Zivsaimniecības zinātnes, tehnikas un ekonomikas komitejas (ZZTEK), kura īpaši sasauktās ekspertu darba grupu sanāksmēs (EWG 13-23
                  3
               , EWG 13-17
                  4
               , EWG 14-06
                  5
                un EWG 17-03
                  6
               ) 2013., 2014. un 2017. gadā sniedza dalībvalstīm metodiskus norādījumus par visiem izmetumu plāna elementiem. Šajās sanāksmēs līdz ar konsultatīvo padomju un dalībvalstu sūtītiem novērotājiem piedalījās arī īpaši uzaicināti eksperti. 
            
            
               ZZTEK 2014. gada 7.–14. jūlija
                  7
                un 2017. gada 10.–14. jūlija
                  8
                plenārsēdē izvērtēja Komisijai iesniegto galīgo kopīgo ieteikumu svarīgākos elementus par iesaistīto zvejniecību definēšanu, atbrīvojumiem, kuru noteikšanas pamatā ir augsta izdzīvotība, un par mencas MSRI noteikšanu. 
            
            
               Specifisko elementu sakarībā ZZTEK secināja, ka abos kopīgajos ieteikumos ir atrodama lielākā daļa informācijas, kas nepieciešama, lai novērtētu elementus, kuri precizē izkraušanas pienākuma pildīšanu.
            
         
         
            
               Attiecībā uz atbrīvojumu, kura noteikšanas pamatā ir mencas un jūras zeltplekstes augstā izdzīvotība, ja tās nozvejotas ar murdiem, venteriem/zivju ķeramajiem groziem, kūriem un stāvvadiem, ZZTEK secināja: tā kā šādi zvejas rīki darbojas, iesprostojot zivis statiskās ietaisēs, nevis, piemēram, zivīm iepinoties tīklā vai uzķeroties uz āķa, šķiet saprātīgi pieņemt, ka šo rīku izraisītā zivju mirstība būs zema, parasti mazāka nekā 10 %. Tomēr ZZTEK iesaka turpināt darbu, lai pārliecinātos, vai šis pieņēmums ir pamatots, kā arī turpināt pētīt manipulācijas praksi un dominējošos vides apstākļus. Arī attiecībā uz atbrīvojumu, kas saistīts ar jūras zeltplekstes izmetumiem, būtu lietderīgi iegūt sīkāku informāciju, kas ļautu novērtēt izmetumu izdzīvotības aplēses reprezentativitāti un kvalitāti. 
            
            
               Kopīgajā ieteikumā bija minēta arī vajadzība dažām nozvejām noteikt atbrīvojumu, pamatojoties uz tiesību aktiem, kas saistīti ar pārtikai vai barībai nederīgiem zvejniecības produktiem, t. i., Regulu (EK) Nr. 853/2004
                  9
                un Regulu (EK) Nr. 1881/2006
                  10
               . Tomēr šķiet, ka attiecībā uz kopīgajiem ieteikumiem, kurus sagatavo kopējās zivsaimniecības politikas kontekstā, šāds atbrīvojums ir ārpus izmetumu plānu tvēruma saskaņā ar Regulas (ES) Nr. 1380/2013 15. panta 5. punktu. Tāpēc šāds atbrīvojums šajā regulā nav iekļauts.
            
            
               Attiecībā uz ierosināto mencas minimālo saglabāšanas references izmēru ZZTEK secināja, ka bioloģiskā ziņā varētu būt pamats samazināt minimālo izmēru, lai samazinātu pašreizējos izmetumu apjomus. Saskaņā ar izkraušanas pienākumu, ja mencas minimālais saglabāšanas references izmērs būs 35 cm, samazināsies tādas nozvejas apjoms, ko nedrīkst pārdot lietošanai pārtikā. Nav tādu ar pirmo nārstu saistītu argumentu, kas būtu labvēlīgi 38 cm liela minimālā saglabāšanas references izmēra noteikšanai Baltijas jūrā.
            
            
               Pamatojoties uz ZZTEK veiktu izvērtējumu un iekšēju novērtējumu, ko veica Komisijas dienesti, un pēc dažu kopīgo ieteikumu punktu precizēšanas Komisija uzskata, ka abi iesniegtie kopīgie ieteikumi ir saskaņā ar iepriekš minētajiem Regulas (ES) Nr. 1380/2013 15. panta 6. punkta noteikumiem. 
            
            
               3.DELEĢĒTĀ AKTA JURIDISKIE ASPEKTI
            
            
               Ierosināto pasākumu kopsavilkums
            
            
               Galvenais juridiskais pasākums ir tādu pasākumu pieņemšana, kas atvieglo izkraušanas pienākuma izpildi.
            
            
               Regulā norādītas sugas un zvejniecības, kurām piemēro īpašus pasākumus un ar augstu izdzīvotību saistītos atbrīvojumus, un tā nosaka mencas minimālo saglabāšanas references izmēru. 
            
            
               Juridiskais pamats
            
            
               Eiropas Parlamenta un Padomes Regulas (ES) 2016/1139 7. pants.
            
            
               Subsidiaritātes princips
            
            
               Priekšlikums ir Eiropas Savienības ekskluzīvā kompetencē.
            
            
               Proporcionalitātes princips
            
            
               Priekšlikums ietilpst to deleģēto pilnvaru tvērumā, kas Komisijai piešķirtas ar Regulas (ES) 2016/1139 7. panta 1. punktu, un paredz vienīgi tādus pasākumus, kas ir vajadzīgi, lai sasniegtu šo pilnvaru piešķiršanas mērķi.
            
            
               Juridisko instrumentu izvēle
            
            
               Ierosinātais juridiskais instruments: Komisijas deleģētā regula.
            
            
               Citi instrumenti nebūtu piemēroti šāda iemesla dēļ: Komisijai ir piešķirtas pilnvaras pieņemt izmetumu plānu, izmantojot deleģētos aktus. Dalībvalstis, kuras ir tiešā veidā ieinteresētas attiecīgo zvejniecību pārvaldībā, ir iesniegušas kopīgo ieteikumu. Pasākumi, kas paredzēti kopīgajā ieteikumā un iekļauti šajā priekšlikumā, ir pamatoti ar labāko pieejamo zinātnisko ieteikumu un atbilst visām attiecīgajām prasībām, kuras noteiktas Regulas (ES) Nr. 1380/2013 18. panta 5. punktā.
            
            
               KOMISIJAS DELEĢĒTĀ REGULA (ES) …/..
            
            
               (18.12.2017),
            
            
               ar ko precizē, kā pildāms izkraušanas pienākums attiecībā uz mencu un jūras zeltpleksti, kas nozvejotas Baltijas jūras zvejniecībās
            
         
         
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2016/1139, ar kuru izveido daudzgadu plānu mencas, reņģes un brētliņas krājumiem Baltijas jūrā un zvejniecībām, kas šos krājumus izmanto, un ar kuru groza Padomes Regulu (EK) Nr. 2187/2005 un atceļ Padomes Regulu (EK) Nr. 1098/2007
                  11
               , un jo īpaši tās 7. pantu,
            
            
               tā kā:
            
            
               (1)Eiropas Parlamenta un Padomes Regulas (ES) Nr. 1380/2013
                  12
                mērķis ir, ieviešot izkraušanas pienākumu attiecībā uz to sugu nozveju, kurām ir noteikti nozvejas limiti, pakāpeniski izskaust izmetumus visās Savienības zvejniecībās. 
            
            
               (2)Saskaņā ar Regulas (ES) Nr. 1380/2013 15. panta 1. punkta a) apakšpunktu izkraušanas pienākumu no 2015. gada 1. janvāra piemēro reņģes un brētliņas zvejniecībās un rūpnieciskajās zvejniecībās.
            
            
               (3)Saskaņā ar Regulas (ES) Nr. 1380/2013 15. panta 1. punkta b) apakšpunktu Baltijas jūras zvejniecībās, kas nav iekļautas minētās regulas 15. panta 1. punkta a) apakšpunktā, izkraušanas pienākumu no 2015. gada 1. janvāra piemēro zvejniecības galvenajām sugām un no 2017. gada 1. janvāra — visām pārējām sugām, uz kurām attiecas nozvejas limiti.  Dažās Baltijas jūras zvejniecībās par galveno sugu tiek uzskatīta menca. Jūras zeltpleksti gūst galvenokārt kā piezveju dažās mencas zvejniecībās. Tātad saskaņā ar Regulas (ES) Nr. 1380/2013 15. panta 1. punkta b) apakšpunktu izkraušanas pienākumu mencai piemēro no 2015. gada 1. janvāra un jūras zeltplekstei — no 2017. gada 1. janvāra.
            
            
               (4)Regulas (ES) Nr. 1380/2013 15. panta 6. punkts paredz: ja par attiecīgo zvejniecību nav pieņemts daudzgadu plāns, Komisija var uz laiku pieņemt izmetumu plānu, kurš precizē, kā pildāms izkraušanas pienākums.
            
            
               (5)Ar Komisijas Regulu (ES) Nr. 1396/2014
                  13
                ir izveidots izmetumu plāns attiecībā uz laša, reņģes, brētliņas un mencas zvejniecībām Baltijas jūrā. Minētais izmetumu plāns cita starpā ietver atbrīvojumu no izkraušanas pienākuma attiecībā uz mencu un lasi, jo šīs sugas uzrāda augstus izdzīvotības rādītājus, kā paredzēts Regulas (ES) Nr. 1380/2013 15. panta 4. punkta b) apakšpunktā. Regulas (ES) Nr. 1396/2014 piemērošanas termiņš beidzas 2017. gada 31. decembrī. 
            
            
               (6)Ar Regulu (ES) 2016/1139 ir izveidots daudzgadu plāns mencas, reņģes un brētliņas krājumiem Baltijas jūrā un zvejniecībām, kas šos krājumus izmanto. Daudzgadu plānā ir ietverti arī noteikumi, kas piemērojami jūras zeltplekstes krājumam. Ar Regulas (ES) 2016/1139 7. panta 1. punktu Komisija ir pilnvarota pieņemt noteikumus, kas saistīti ar izkraušanas pienākumu, un šim nolūkam izmantot deleģētos aktus, pamatojoties uz kopīgiem ieteikumiem, kurus izstrādājušas dalībvalstis, kas apspriedušās ar attiecīgajām konsultatīvajām padomēm.
            
            
               (7)Dānija, Vācija, Igaunija, Latvija, Lietuva, Polija, Somija un Zviedrija ir tiešā veidā ieinteresētas Baltijas jūras zvejniecību pārvaldībā. Minētās dalībvalstis 2017. gada 31. maijā pēc apspriešanās ar Baltijas jūras konsultatīvo padomi un attiecīgo zinātnisko struktūru zinātniskā ieguldījuma saņemšanas ir iesniegušas Komisijai kopīgu ieteikumu
                  14
               . 
            
            
               (8)Kopīgajā ieteikumā ierosināts, ka Regulā (ES) Nr. 1396/2014 paredzēto atbrīvojumu no izkraušanas pienākuma attiecībā uz mencu un jūras zeltpleksti, kas nozvejotas ar murdiem, venteriem/zivju ķeramajiem groziem, kūriem un stāvvadiem, kā arī mencas minimālo saglabāšanas references izmēru būtu jāturpina piemērot arī pēc 2017. gada 31. decembra. 
            
            
               (9)Kopīgā ieteikuma pamatā ir zinātniski pierādījumi par augstu izdzīvotību, kurus iesniedzis Baltijas jūras zvejniecības forums (BALTFISH) un izskatījusi Zivsaimniecības zinātnes, tehnikas un ekonomikas komiteja (ZZTEK).
            
            
               (10) ZZTEK norādīja, ka par jūras zeltpleksti būtu jāiegūst sīkāka informācija, kas ļautu novērtēt izmetumu izdzīvotības aplēses reprezentativitāti un kvalitāti. Tomēr ZZTEK secināja: tā kā attiecīgie zvejas rīki darbojas, iesprostojot zivis statiskās ietaisēs, nevis, piemēram, zivīm iepinoties tīklā vai uzķeroties uz āķa, var saprātīgi pieņemt, ka šo rīku izraisītā zivju mirstība būs zema.
            
            
               (11)Pasākumi, kas iekļauti kopīgajā ieteikumā, ir saskaņā ar Regulas (ES) Nr. 1380/2013 15. panta 6. punktu, un tāpēc atbilstoši Regulas (ES) Nr. 1380/2013 18. panta 3. punktam tie būtu jāiekļauj šajā regulā. 
            
            
               (12)Regulas (ES) Nr. 1380/2013 15. panta 10. punktā un Regulas (ES) 2016/1139 7. panta d) punktā noteikts: lai nodrošinātu jūras organismu mazuļu aizsardzību, var noteikt minimālo saglabāšanas references izmēru (MSRI). Ņemot vērā ZZTEK secinājumu, ka bioloģiskā ziņā varētu būt pamats noteikt 35 cm MSRI, ar Regulu (ES) Nr. 1396/2014 ieviestais mencas minimālais izmērs (35 cm) būtu jāturpina piemērot.
            
            
               (13)Regula (ES) 2016/1139 nenosaka, cik ilgi ir piemērojami izdzīvotības atbrīvojumi no izkraušanas pienākuma. Tomēr ir lietderīgi nodrošināt, ka šāda atbrīvojuma ietekme tiek regulāri izvērtēta, pamatojoties uz labāko pieejamo zinātnisko ieteikumu. Jaunu pierādījumu gadījumā atbrīvojums būtu attiecīgi jāpārskata.
            
            
               (14)Saskaņā ar Regulas (ES) 2016/1139 16. panta 2. punktu pilnvaras pieņemt deleģētos aktus attiecībā uz izkraušanas pienākumu Komisijai ir piešķirtas uz piecu gadu laikposmu no 2016. gada 20. jūlija. Tāpēc ietekme, kāda ir izdzīvotības atbrīvojumiem no izkraušanas pienākuma, būtu jāizvērtē šīs regulas piemērošanas trešajā gadā.
            
            
               (15)Regulas (ES) Nr. 1396/2014 piemērošanas termiņš beidzas 2017. gada 31. decembrī, tāpēc šī regula būtu jāpiemēro no 2018. gada 1. janvāra,
            
            
               IR PIEŅĒMUSI ŠO REGULU.
            
         
         
            
               1. pants
                  Priekšmets un darbības joma
            
            
            
               Šī regula precizē, kā pildāms izkraušanas pienākums attiecībā uz mencu un jūras zeltpleksti, kas nozvejotas reņģes, brētliņas un mencas zvejniecībās Baltijas jūrā.
            
            
               2. pants
                  Definīcijas
            
            
               Šajā regulā piemēro šādas definīcijas:
            
            
               1) “Baltijas jūra” ir ICES IIIb, IIIc un IIId rajons, kā noteikts Eiropas Parlamenta un Padomes Regulas (EK) Nr. 218/2009
                  15
                III pielikumā.   
            
            
               3. pants
                  Izdzīvotības atbrīvojums 
            
            
               1.Atkāpjoties no Regulas (ES) Nr. 1380/2013 15. panta 1. punkta, izkraušanas pienākums neattiecas uz mencu un jūras zeltpleksti, kas reņģes, brētliņas un mencas zvejniecībās nozvejotas ar murdiem, venteriem/zivju ķeramajiem groziem, kūriem un stāvvadiem. 
            
            
               2. Minēto sugu zivis, kas 1. punktā minētajos apstākļos nozvejotas bez pieejamas kvotas vai ir mazākas par minimālo saglabāšanas references izmēru, atlaiž atpakaļ jūrā.
            
            
               4. pants
                  Minimālais saglabāšanas references izmērs
            
            
               Minimālais saglabāšanas references izmērs mencai Baltijas jūrā ir 35 cm.
            
            
               5. pants
                  Nobeiguma noteikumi
            
            
               1. Līdz 2019. gada 1. martam dalībvalstis, kuras ir tiešā veidā ieinteresētas attiecīgo zvejniecību pārvaldībā, iesniedz Komisijai informāciju, kas ļautu novērtēt ar murdiem, venteriem/zivju ķeramajiem groziem, kūriem un stāvvadiem nozvejotas jūras zeltplekstes izmetumu izdzīvotības aplēses reprezentativitāti un kvalitāti. 
            
            
               2. Zivsaimniecības zinātnes, tehnikas un ekonomikas komiteja (ZZTEK) 1. punktā minēto informāciju novērtē vēlākais līdz 2019. gada 1. augustam.
            
            
               6. pants
                  Izdzīvotības atbrīvojuma pārskatīšana
            
            
               Trešajā šīs regulas piemērošanas gadā Komisija, pamatojoties uz ZZTEK ieteikumu, izvērtē izdzīvotības atbrīvojuma ietekmi uz attiecīgajiem krājumiem un zvejniecībām, kuras šos krājumus izmanto.
            
            
               7. pants
                  Stāšanās spēkā
            
            
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2018. gada 1. janvāra.
            
         
         
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 18.12.2017
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 354, 28.1.2013., 22. lpp.
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf.
               
               
                  
                     (3)
                  
                        https://stecf.jrc.ec.europa.eu/documents/43805/610582/STECF+13-23+-+Landing+obligation+in+EU+Fisheries+-+p1.pdf.
               
               
                  
                     (4)
                  
                        https://stecf.jrc.ec.europa.eu/documents/43805/633247/STECF+14-01++Landing+obligations+in+EU+fisheries+-+p2.pdf.
               
               
                  
                     (5)
                  
                        https://stecf.jrc.ec.europa.eu/documents/43805/675595/STECF+14-06+-+Landing+obligations+in+EU+fisheries+-+p3.pdf.
               
               
                  
                     (6)
                  
                        https://stecf.jrc.ec.europa.eu/c/document_library/get_file?uuid=d54c2307-f95c-45e1-a03b-5fab23a9f82d&groupId=43805.
               
               
                  
                     (7)
                  
                        http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf.
               
               
                  
                     (8)
                  
                        https://stecf.jrc.ec.europa.eu/documents/43805/1780485/STECF+PLEN+17-02.pdf.
               
               
                  
                     (9)
                  
                        OV L 139, 30.4.2004., 55. lpp. 
               
               
                  
                     (10)
                  
                        OV L 364, 20.12.2006., 5. lpp.
               
               
                  
                     (11)
                  
                        OV L 191, 15.7.2016., 1. lpp.
               
               
                  
                     (12)
                  
                        Eiropas Parlamenta un Padomes 2013. gada 11. decembra Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).
               
               
                  
                     (13)
                  
                        Komisijas 2014. gada 20. oktobra Deleģētā regula (ES) Nr. 1396/2014, ar kuru izveido izmetumu plānu zvejniecībām, kas darbojas Baltijas jūrā (OV L 370, 30.12.2014., 40. lpp.).
               
               
                  
                     (14)
                  
                        Augsta līmeņa grupas “BALTFISH” kopīgais ieteikums par Baltijas jūrai paredzēta izmetumu plāna struktūru, nosūtīts 2017. gada 31. maijā.
               
               
                  
                     (15)
                  
                        Eiropas Parlamenta un Padomes 2009. gada 11. marta Regula (EK) Nr. 218/2009 par to dalībvalstu nominālās nozvejas statistikas iesniegšanu, kuras zvejo Atlantijas okeāna ziemeļaustrumu daļā (OV L 87, 31.3.2009., 70. lpp.).